เร่งให้บัตรรายได้น้อยคาด10ล้านใบสัปดาห์หน้า
คลังคาดแจกบัตรสวัสดิการครบ 10 ล้านราย สัปดาห์หน้า ส่วนขึ้นรถไฟฟ้าฟรีต้องรอกลางปีหน้า
7 ต.ค. 2560

คลังคาดแจกบัตรสวัสดิการครบ 10 ล้านราย สัปดาห์หน้า ส่วนขึ้นรถไฟฟ้าฟรีต้องรอกลางปีหน้าน.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า ยอดการแจกบัตรสวัสดิการแห่งรัฐให้กับผู้มี รายได้น้อยที่มีสิทธิได้ดำเนินการไปแล้ว 7 ล้านราย จาก 70 จังหวัด ซึ่งคาดว่าจะแจกได้ทั้งหมด 10 ล้านราย ภายในสัปดาห์หน้า โดยไม่นับรวม 7 จังหวัด ที่จะแจกในวันที่ 17 ต.ค. 2560 นี้เป็นต้นไปอีก 1.3 ล้านรายสำหรับการติดตั้งเครื่องรับชำระเงินอิเล็กทรอนิกส์ หรือเครื่องอีดีซี เพื่อรับบัตรสวัสดิการ ล่าสุดติดตั้งไปแล้ว 5,000 เครื่อง และจะติดตั้งให้ร้านค้า ธงฟ้าประชารัฐครบทุกตำบล 8,000 เครื่อง ในเดือน ต.ค.นี้ และจะเร่งติดตั้งให้ครบตามเป้าหมาย 1.8 หมื่นเครื่อง รองรับการใช้บัตรของผู้มีรายได้น้อย ที่มีจำนวนมาก และแก้ไขปัญหาเครื่องทำงานหนักจนเกิดความล่าช้า ขณะที่การติดตั้งเครื่องอีดีซีให้กับรถ บขส. และรถไฟฟ้าเสร็จสิ้นแล้วครบทุกสถานีขณะที่เครื่องรับบัตรสวัสดิการ บนรถโดยสารประจำทางองค์การขนส่งมวลชนกรุงเทพ (ขสมก.) ประเภท รถธรรมดา หรือรถเมล์ร้อน (เครื่อง E-Ticket) อยู่ระหว่างการติดตั้งที่จะให้ครบในช่วงแรก 800 คัน ตามที่รัฐบาลได้สนับสนุนมาตรการเดิม ส่วนรถไฟฟ้าทางสำนักนโยบายและแผนการขนส่งและจราจร (สนข.) จะติดตั้งระบบและเครื่อง E-Ticket เสร็จในกลางปีหน้า โดยกรมบัญชีกลางจะหารือกับหน่วยงานที่เกี่ยวข้องเพื่อปรับเงื่อนไขการรับสิทธิรถเมล์ รถไฟฟ้า จะขยายไปให้ผู้มีรายได้น้อยที่ถือบัตรใน 70 จังหวัดด้วย เพราะอาจมีผู้มีรายได้น้อยบางรายมีความจำเป็นเดินทางมาทำงานในกรุงเทพฯ และปริมณฑล แต่ไม่ได้มีที่อยู่อาศัย ตามทะเบียนบ้านใน 7 จังหวัดที่กำหนด โดยเมื่อสรุปรูปแบบและเงื่อนไขได้เมื่อไหร่ จะประกาศออกมาให้เร็วที่สุดน.ส.สุทธิรัตน์ กล่าวว่า สำหรับ ร้านค้าธงฟ้าประชารัฐที่ยังไม่ได้ทำการ ติดตั้งเครื่องอีดีซี ทำให้ร้านค้าฉวยโอกาสมีพฤติการณ์ให้ผู้มีรายได้น้อยที่ถือบัตร นำบัตรมาวางแล้วนำสินค้าออกไปได้ก่อนโดยที่ยังไม่มีการรูดซื้อสินค้า ถือว่าผิดวัตถุประสงค์ไม่สามารถทำได้ จึงได้ประสานกับพาณิชย์จังหวัดเอาผิดและได้สั่งให้คลังจังหวัดนำบัตรสวัสดิการ ที่อยู่ในร้านค้าคืนผู้มีรายได้น้อย โดยเรียกคืนที่ จ.ลำปาง 1,000 ใบ และกำแพงเพชร 500 ใบ